AbaThembu-volk leierloos ná koning by tronk aanmeld | Maroela Media
Daludumo Mtirara, woordvoerder van die AbaThembu-nasie, het gesê die koninklike familie moet nou die pad vorentoe bepaal.
Maroela Media het vroeër berig Dalindyebo se laaste poging om tronkstraf vry te spring het Woensdag misluk nadat Michael Masutha, minister van justisie, sy aansoek om sy verhoor te laat heropen, van die hand gewys het.
Dalindyebo is in 2009 skuldig bevind en 15 jaar tronkstraf opgelê vir verskeie misdade wat strafbare manslag, brandstigting, aanranding met die doel om ernstig te beseer en ontvoering insluit. Nadat die koning die appèlhof genader het, is sy skuldigbevinding aan strafbare manslag ter syde gestel en sy vonnis tot 12 jaar tronkstraf verminder.
Manelisi Wolela, woordvoerder van die departement van korrektiewe dienste, het bevestig Dalindyebo het Woensdag voor middernag by die gevangenis aangemeld soos die hof beveel het.
Mtirara het Donderdag gesê die AbaThembu koninklike familie het besluit om Maandag met die Ngangelizwe koninklike familie te vergader, gevolg deur 'n vergadering met die Dlomo koninklike familie en 'n vergadering met die AbaThembu-volk op 8 Januarie 2016. Al hierdie vergaderings sal in die koninklike woning in Bumbane in die Oos-Kaap gehou word.
Hy het namens die koninklike familie 'n beroep op die AbaThembu-nasie gedoen om "kalm te bly" en die Ngangelizwe koninklike familie toe te laat om in samewerking met die departement van samewerkende regering en tradisionele sake te besluit op die pad vorentoe.
Nogal jammer hulle het nie 'n leier nie. Ons in SA ken dit al van1994 af.
Hy is 'n krimineel… Nie 'n leier nie
Shame met sulke leiers is dit miskien beter so. Die mense kan nou rustiger slaap.
Sjoe, soveel koninklikes wat jaarliks sowat R 60miljoen & 'n paar Mercedese per koning van die belastingbetaler ontvang en dit vir niksdoen nie. G'n wonder SA mik vir rommelstatus nie.